BERASALUZE LAZKANO (EAJ, 2018-11-15):
Bai, eskerrik asko legebiltzar-buru anderea.
Bueno, azkena hitz egiteak izatean ditu bere abantailak eta gaurkoan ba uste dut abantaila daukadala.
Nire aurretik hitz egin duzuenok, beno, argi azaldu duzuelako bai jatorrizko ekimenen arrazoiak eta edukiak, eta baita ere, ba beno, gaurkoan Legebiltzar honetako talde guztien artean lortu dugun akordioaren edukia.
Ni ere ados nago Otamendi andreak esan duenarekin, hiru ekimen eta beno, bi agian berdintsuak, mozioei dagokionez, baina ez zure legez bestekoa, eta uste dut, erabakiak errespetatuz, bazuela nahiko mami bi eztabaida ezberdinetan jorratzeko, baina beno, horrela suertatu zaigu.
Baita ere, talde guztiok adostu dugu garrantzi gehiago ematea gaurkoan legearen garapenari, alokairuaren sustapena eta alokairuaren aldeko apustua ahaztu gabe, baina beno, agian hori beste eztabaida batean sakontzeko aukera ere izango dugu.
Garbi azaldu duzue guztiok zertan datzan gauko akordioa eta uste dut legearen garapena ezinbestekoa beti esan izan dugu, legealdi honetan Etxebizitza Sailak izango duen erronkarik nagusienetakoa izango dela. Eta beno, baita ere, oztopoak izan ditu, helegitea medio, Auzitegi Konstituzionalean. Dagoeneko ebatzia eta beno, bide bat irekitzen du garapen horri dudarik gabe.
Nik uste dut egokia dela txosten juridikoa eskatzea departamentuari, sailari, non beno, argituko dituen Jaurlaritza berak eta baita udalak batez ere zer egin behar duten, batez ere IX. Kapituluan jasotzen den guzti horri bide emateko.
Berebiziko garrantzia duelako nik uste dut alokairuaren aldeko apustuan, etxebizitza hutsen erabilera eta merkaturatzean, ba beno, argitzea Legeak jasotzen dituen hainbat kontu eta gero nola bideratuko ditugun.
Gero aurreko eztabaida baten ondorioz onartutako akordio edo legez besteko batean ere esaten genuen, beharrezkoa zela planifikazio bat, edo egutegi bat, Legeak baduelako bere konplikazioa garapenena, araudi asko eskatzen duelako. Eta beno, ni ere bat nator zurekin esaten duzunean erraztu egingo lukela guztion lana, planifikazio hori izatea. Ez daukalako zentzu gehiegi hona etorri eta hainbat kontu betetzea eskatzea, planifikazio horretan, hemendik bi urtera egingo dela esaten baldin bada.
Ba beno, goazen pausoka, poliki-poliki eta epeak ba beno betetzea eskatzea ondo dago baina jakinda noizko espero dugun gauza bakoitza, horrek asko errazten du eta gainera errealitatean jartzen gaitu.
Garapen horretan dudarik gabe, eskubide subjektiboa arautuko duen dekretua garrantzitsua da, baina nik uste dut garrantzia ukatu gabe, ba beno, gaur egun eskubide hori duenari erantzuna ematen zaiola, eta beno, alde horretatik gauza asko daude baita ere dekretu horrek jaso behar dituena.
Andueza jaunak esan du, beno parte-hartze prozesu bat ere egon dela, ekarpen batzuk egon direla, dokumentu hori bere horretan ongi egin, eta gero, ba beno, beste hainbat kontu baita ere, prestazioen kudeaketa nola egingo den, pertsonalaren arazoa ere tarteko. Ba beno, agian horrek pixkat moteldu du dekretu honen tramitazioa, baina beno, gaurkoan adostu dugu epea ere, eta espero dezagun ba berriro honetaz ez hitz egitea tribuna honetatik.
Lehen aipatu dut, IX. Kapituluaren garapena, eta beno hor ere, agian Llanos andereak ere esan du, desberdintasunak ere baditugula, kanonaren kontua aipatzen da. Berak esan du, txosten juridiko horretan agian jaso beharko dela baita ere, horrek konpatibilitatea duen ala ez IBI-arekin, IBI-aren errekargoarekin edo ez, deklaratzerakoan etxebizitza huts bat egin behar den prozedura administratiboan, zein kasutan salbuesten diren, guzti hori asko zehaztu behar da.
Eta IX. Kapituluaren garapenetik alokairuaren sustapenera, dudarik gabe, etxebizitza hutsaren gaineko politikak erabakitzerakoan, neurri fiskalak eta abar ere aipatu ditugu.
Hor guk esan izan dugu, etxebizitza hutsak mugiarazterakoan, ez genuela hain aldeko posizioa, neurri zigortzaileengan, baizik eta agian, ba beno, sustapenaren aldekoak ginela. Edo hobarien aldekoak.
Beno, hori guztia planteatu dugu gure akordioaren seigarren puntuan, baina nahiko irekia gelditu da eta nik uste dut, zer esateko asko izango dugula baita ere, neurri horien inguruan.
Gero beno, konpromisoa hartzen da baita ere Jaurlaritzaren aldetik, hemendik bi urtetik aurrera ez direla sustatuko erosteko etxebizitza, baizik eta dena alokairurako izango dela eta horrek, beno, argi eta garbi suposatzen du baita ere legea betetzea.
Eta gero, uste dut baita ere eztabaidarako aukera emango digun kontu bat izango dela merkatu librean alokairuaren prezioaren tope hori jartzeak, ez? Nik uste dut muga horrek, niri behintzat zalantzak sortzen dizkit, bai juridikoki eta baita ere benetan bilatzen dugun efektua izango duen edo ez, ez?
Llanos andereak ere horren inguruan zerbait esan du eta nik ere zalantzak ditut horren inguruan. Ikusi besterik ez daukagu baita ere, ba beno, Alokabidetik eramaten den Bizigune programa horretan eskaintzen diren berme guztiak medio, ba etxejabe askok errentaren muga horrek atzera botatzen dituela baita ere beraien etxebizitzak alokairuan jartzerakoan. Orduan, ba ez dakit. Egin dezagun ongi eta ez dezagun erabaki prezioaren gehiengo bat eta gero justu, espero dugunaren kontrakoa jaso erantzun bezala.
Gaurkoan jaso duguna izan da indize bat jartzearena eta Kataluniako Generalitateak ere horrelako zerbait erabakita dauka. Ez da loteslea, baino hori aplikatzen duenak edo errespetatzen duenak, gero izan ditzake hobari fiskal batzuk edo onura batzuk. Eta nik uste dut hortik abiatzeko moduan egongo ginatekeela eta Llanos andrearekin bat egiten dut, behar bada hori litzatekeela momentu honetan behintzat egokiena; besteak zalantzak sortzen dizkidalako, bai juridikoki eta baita ere gero jaso daitezkeen emaitzetan.
Beraz, bukatzeko, adostasuna izan dugula berriro ere etxebizitza gaiaren inguruan eta horrek esan nahi du ezberdintasunak ezberdintasun funtsezko kontuetan ados gaudela, eta ikusita gai honek duen garrantzia, ba beno, aurrerakoan ere horrelako akordioetara iristeko gai izatea espero det.
Eskerrik asko.